न्यू ताईपे शहर में अधिकारी कुत्तों के मालिकों को अपने कुत्तों के मल को सड़कों से उठाने के लिए  इनाम दे रहे हैं. इस शहर में अधिकारियों का कहना है कि चार हज़ार लोगों ने अब उनके पास कुत्तों के मल से भरीं 14,500 थैलियाँ जमा कराईं हैं.इन लोगों को हर थैली के बदले में एक लॉटरी का टिकट दिया गया है. एक 50 साल की महिला को पहले इनाम के रूप क़रीब 1 .14 लाख रुपयों का सोना मिला है.यूँ तो इस योजना को अक्तूबर के महीने में समाप्त हो जाना था लेकिन ये इतनी ज़्यादा सफल हुई कि इसे बढ़ाना पड़ा.ताइपे में मौजूद बीबीसी संवाददाता  सिंडी सु का कहना है कि इस योजना कि वजह से न्यू ताइपे में कुत्तों द्वारा फैलाई गई गंदगी आधी हो गई है.कुत्तों का मल सेहत के लिए ख़तरनाक है क्योंकि इसमें मौजूद जीवाणु पेट को ख़राब करते हैं. ये योजना अगस्त महीने के आरंभ में  लाई गई थी लेकिन जैसे-जैसे इसकी मांग बढ़ती गई इसमें इनामों की तादाद बढ़ती गई.शीर्ष पुरस्कार जीतने वाली महिला के अलावा चार अन्य लोगों को भी सोना दिया गया. इसके अलावा 85 लोगों को और भी पुरस्कृत किया गया है जिन्हें घरेलू उपकरण प्रदान किए गए हैं.शहर के अधिकारियों ने बीबीसी को बताया कि वो नहीं जानते कि जिन लोगों ने थैलीयाँ जमा कराईं वो कुत्तों के मालिक थे या ईनाम के लिए काम करने वाले कुछ और नागरिक.अब जब ये योजना समाप्त हो गई हैं तो अधिकारियों को आशा है कि लोगों कि अब तक शहर को साफ़ रखने की आदत लग चुकी होगी.